ຜູ້ເສຍຊີວິດ ຍ້ອນນ້ຳຖ້ວມ ຢູ່ ປາກິສຖານ ແລະ ອິນເດຍ ເພີ້ມຂຶ້ນ ກາຍ 300 ຄົນແລ້ວ (ສະໄລດ໌/ວີດີໂອ)
ນອກນັ້ນ ຝົນຕົກໜັກ ​ແລະນ້ຳຖ້ວມ​ຊຸ ຍັງເຮັດໃຫ້ອີກຫຼາຍຮ້ອຍ​ຄົນ​ ໄດ້​ຮັບ​ບາດ​ເຈັບ ​ແລະ ຫຼາຍໝື່ນ​ຄົນ ສູນ​ເສຍ​ເຮືອນ​ຊານ​ບ້ານ​ຊ່ອງ​ ຂອງ​ພວກ​ເຂົາ​ເຈົ້າ.
ຝົນຕົກໜັກ ແລະນ້ຳຖ້ວມຊຸ ຢູ່ໃນທາງພາກເໜືອຂອງປາກິສຖານ ແລະອິນເດຍ ໄດ້ເຮັດໃຫ້ມີຄົນເສຍຊີວິດຫຼາຍກວ່າ 300 ຄົນແລ້ວ ມາຮອດດຽວນີ້ ໃນຂະນະທີ່ ຫຼາຍຮ້ອຍຄົນໄດ້ຮັບບາດເຈັບ ແລະ ຫຼາຍໝື່ນຄົນ ສູນເສຍເຮືອນຊານບ້ານຊ່ອງຂອງພວກເຂົາເຈົ້າ ບັນດາເຈົ້າໜ້າທີ່ໃນປາກິສຖານ ກ່າວໃນວັນອາທິດມື້ນີ້ວ່າ ຈຳ ນວນຄົນທີ່ເສຍຊີວິດຢູ່ປະເທດຕົນນັ້ນ ໄດ້ເພີ້ມຂຶ້ນເປັນຢ່າງນ້ອຍ 143 ຄົນ ໂດຍສ່ວນໃຫຍ່ແລ້ວ ຕາຍຍ້ອນຫຼັງຄາເຮືອນຊານຫັກ ພັງລົງມາທັບ ລັດຖະບານ ໄດ້ຈັດສົ່ງໜ່ວຍກູ້ໄພຂອງກອງທັບ ຈຳນວນນຶ່ງ ໂດຍທາງ ເຮລິຄອບເຕີ ແລະທາງເຮືອ ເພື່ອຊ່ວຍ ນຳເອົາພວກທີ່ຕົກຄ້າງໄປຫາບ່ອນທີ່ປອດໄພ ເຈົ້າໜ້າທີ່ກ່າວວ່າ ມີເຮືອນປະມານ 4,000 ຫຼັງ ໃນທົ່ວຂົງເຂດຂອງປາກິສຖານ ໄດ້ຫັກພັງລົງເປັນບາງສ່ວນ ຫຼື ທັງໝົດຢູ່ໃນເຂດທີ່ມີຝົນທີ່ຕົກໜັກ ແລະນ້ຳຖ້ວມຊຸ ສະຖານະການ ແມ່ນບໍ່ໄດ້ດີລື່ນກັນເລີຍ ໃນລັດຕ່າງໆທາງພາກເໜືອ ຂອງອິນເດຍ ບ່ອນທີ່ເຈົ້າໜ້າທີ່ເວົ້າວ່າ ຢ່າງນ້ອຍ 175 ຄົນແລ້ວໄດ້ເສຍຊີວິດ ເຈົ້າໜ້າທີ່ໄດ້ປະກາດ ເຕືອນ ໃຫ້ເຂດພາກເໜືອເປັນເຂດ ທີ່ປະສົບໄພພິບັດ ຫຼັງຈາກໄດ້ມີຝົນຕົກໜັກ ໄດ້ຖ້ວມ ຫົວເມືອງ ແລະໝູ່ບ້ານຕ່າງໆ ທ່ານ Omar Abdullah ຫົວໜ້າລັດຖະມົນຕີຂອງອິນເດຍ ໃນລັດ Jammu ແລະ Kashmir ໄດ້ກ່າວໃນວັນເສົາວານນີ້ວ່າ ນ້ຳຖ້ວມໃນຄັ້ງນີ້ ແມ່ນ ຮ້າຍແຮງທີ່ສຸດ ໃນ 2 ທົດສະວັດ ບັນດາເຈົ້າໜ້າທີ່ອຸຕຸນິຍົມ ກ່າວວ່າ ຝົນຈະເລີ້ມຄ່ອຍໆຕົກໜ້ອຍລົງ ເລີ້ມແຕ່ວັນອາທິດ ມື້ນີ້ເປັນຕົ້ນໄປ